**ชื่อผลงาน : สภาวะสุขภาพช่องปากกับคุณภาพชีวิตของกลุ่มอายุ 15–59 ปี ในเขตรับผิดชอบ โรงพยาบาลส่งเสริมสุขภาพตำบลบ้านหนองกุงเผือก**

**ชื่อเจ้าของผลงาน** : ศิริพร ภูพานไร่ และคณะ

**ผู้นำเสนอผลงาน** : ศิริพร ภูพานไร่ ตำแหน่ง เจ้าพนักงานทันตสาธารณสุข

**สถานที่ติดต่อ** : รพ.สต.บ้านหนองกุงเผือก Tel : 086-0820685 E-mail : siriporn0685@gmail.com

**บทคัดย่อ**

 จาการศึกษาครั้งนี้มีวัตถุประสงค์เพื่อศึกษาสภาวะของสุขภาพช่องปากกับคุณภาพชีวิตของกลุ่มอายุ 15–59 ปี ในเขตรับผิดชอบ โรงพยาบาลส่งเสริมสุขภาพตำบลบ้านหนองกุงเผือก ตำบลลำหนองแสน อำเภอหนองกุงศรี จังหวัดกาฬสินธุ์ เป็นการศึกษาเชิงพรรณนา (Descriptive study) โดยเก็บข้อมูลด้วยแบบสอบถามจากกลุ่มตัวอย่าง จำนวน 309 คน สถิติที่ใช้ในการศึกษาคือ สถิติเชิงพรรณนา ได้แก่ การแจกแจงความถี่ ค่าเฉลี่ย ร้อยละ ค่าต่ำสุด ค่ำสูงสุด และส่วนเบี่ยงเบนมาตรฐาน วิเคราะห์ข้อมูลโดยโปรแกรมคอมพิวเตอร์สำเร็จรูป ระยะเวลาที่ศึกษาตั้งแต่เดือน มกราคม พ.ศ. 2560 ถึง พฤษภาคม พ.ศ. 2560

ผลการศึกษา พบว่า มีอายุเฉลี่ย 32.90 ปี เป็นเพศหญิง ร้อยละ 72.2 ระดับการศึกษาอยู่ในระดับมัธยมศึกษาตอนปลาย / ปวช. ร้อยละ 41.1 ส่วนใหญ่ แต่งงานแล้ว ร้อยละ 64.4 ประกอบอาชีพเกษตรกรรม ร้อยละ 38.8 มีรายได้เฉลี่ย 14,943.37 บาท เคยได้รับการตรวจสุขภาพช่องปาก เข้ารับบริการทันตกรรมที่โรงพยาบาลส่งเสริมสุขภาพ และได้รับข่าวสารเกี่ยวกับโรคฟันผุและโรคเหงือกอักเสบ ร้อยละ 100.0 เท่ากัน ไม่มีโรคประจำตัว ร้อยละ 91.9 เมื่อพิจารณาจากภาวะสุขภาพจิต พบว่าไม่มีผู้ที่มีภาวะซึมเศร้า ร้อยละ 100.0 จากการศึกษาปัญหาเกี่ยวกับช่องปากและฟัน เมื่อวิเคราะห์ OIDP score พบว่า OIDP score = 0 (ไม่มีผลกระทบต่อคุณภาพชีวิต) การศึกษาพฤติกรรมการดูแลสุขภาพช่องปาก ส่วนใหญ่ทำความสะอาดช่องปากวันละ 2 ครั้ง ร้อยละ 99.4 พฤติกรรมการรับบริการทางทันตกรรม พบว่าเคยได้รับบริการทันตกรรม โดยเหตุผลที่ไปรับบริการทางทันตกรรม ไปด้วยอาการของช่องปากระยะรุนแรง ร้อยละ 98.7 เมื่อสอบถามเกี่ยวกับการตัดสินใจไปพบทันตแพทย์เมื่อมีปัญหาในช่องปาก ส่วนใหญ่อาจจะไป/ไม่แน่ใจ ในการตัดสินใจไปพบทันตแพทย์ ร้อยละ 56.0 เหตุผลที่ทำให้ไม่สามารถไปรับบริการทันตกรรมได้ เพราะปัญหาความกลัว ร้อยละ 96.4 ค่าเฉลี่ยฟัน ผุ ถอน อุด (DMFT) คือ 9.59 ซี่/คน

โดยสรุป ผลการศึกษาชี้ให้เห็นว่ากลุ่มตัวอย่าง มีปัญหาพฤติกรรมการแปรงฟัน โรคฟันผุและหินน้ำลาย ควรมีโครงการจัดกิจกรรมให้ความรู้เกี่ยวกับโรคฟันผุและหินน้ำลาย ให้คำแนะนำในการดูแลสุขภาพช่องปากที่ถูกวิธี เพื่อลดความเสี่ยงต่อการเกิดโรคในช่องปาก และจัดทำโครงการทันตสาธารณสุขในชุมชนอย่างต่อเนื่องให้หน่วยงานที่เกี่ยวข้อง เช่น สถานบริการสาธารณสุข เผยแพร่ ประชาสัมพันธ์ให้ชุมชนทราบถึงความสำคัญของโรคฟันผุ โรคเหงือกอักเสบ และการดูแลสุขภาพช่องปากที่ถูกวิธีอีกด้วย